钦定古今图书集成/明伦汇编/氏族典/第478卷 > 《廖用贤尚友录》 > 万士和
## 钦定古今图书集成/明伦汇编/氏族典/第478卷 > 《廖用贤尚友录》 > 万士和

按《明外史万士和传》：“士和，字思节，宜兴人。父吉，桐庐
训导，有学术。士和举嘉靖二十年进士，改庶吉士，授礼部主事。父丧除，乞便养母，改南京兵部，累迁江西
按察使。之官，逾期劾免，起故官山东，再迁广东左布
政使。召拜应天府尹，道迁右副都御史，督南京粮储。
隆庆初，进户部右侍郎，寻改礼部，进左侍郎，引疾归。”
神宗立，起南京礼部侍郎。万历元年，礼部尚书陆树
声去位。张居正用树声言，召士和代之。士和积忤居
正，给事中朱南雍承风劾之，遂谢病去。居正殁，起南
京礼部尚书，引年不赴。卒，谥“文恭。”